

**KAUNO RAJONO SAVIVALDYBĖS ADMINISTRACIJOS**

**DIREKTORIUS**

**ĮSAKYMAS**

**DĖL DAILĖS KŪRINIŲ ĮRENGIMO KAUNO RAJONO VIEŠOSIOSE VIETOSE TVARKOS APRAŠO PATVIRTINIMO**

2018 m. sausio 26 d. Nr. ĮS-128

Kaunas

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu,

t v i r t i n u Dailės kūrinių įrengimo Kauno rajono viešosiose vietose tvarkos aprašą (pridedama).

Administracijos direktorius Antanas Nesteckis

PATVIRTINTA

Kauno rajono savivaldybės

direktoriaus 2018 m. sausio 26 d.

įsakymu Nr. ĮS-128

**DAILĖS KŪRINIŲ ĮRENGIMO KAUNO RAJONO VIEŠOSIOSE VIETOSE**

**TVARKOS APRAŠAS**

**I. BENDROJI DALIS**

1. Dailės kūrinių įrengimo Kauno rajono viešosiose vietose tvarkos aprašas (toliau – Aprašas) reglamentuoja dailės kūrinių įrengimo, įteisinimo ir priežiūros Kauno rajono savivaldybės (toliau – Savivaldybė) teritorijos viešosiose vietose tvarką, prašymų pateikimo, jų nagrinėjimo (svarstymo), projektų derinimo, dailės kūrinių nukeldinimo procedūras.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos statybos įstatymu, statybos techniniu reglamentu STR 1.01.03:2017 „Statinių klasifikavimas“, statybos techniniu reglamentu STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, statybos techniniu reglamentu STR 1.04.04:2017 „Statinio projektavimas, projekto ekspertizė“, Paveldo tvarkybos reglamentu PTR 3.06.01:2014 „Kultūros paveldo tvarkybos darbų projektų rengimo taisyklės“, kitais teisės aktais.

3. Pagrindinės Apraše vartojamos sąvokos:

**Iniciatorius** – fizinis ar juridinis asmuo, pateikęs prašymą įrengti dailės kūrinį.

**Dailės kūriniai** – meniniai ir memorialiniai objektai: paminklai, skulptūros, skulptūrinės kompozicijos, atminimo lentos, bareljefai, horeljefai, stogastulpiai, koplytstulpiai ir kiti.

**Memorialiniai dailės kūriniai** – dailės kūriniai, skirti asmens ar įvykio atminimui įamžinti.

**Projektiniai pasiūlymai** – dailės kūrinio idėją iliustruojantys grafiniai ar fotografiniai eskizai, pagrindžiantys siūlomos idėjos ryšį su istorine, kultūros paveldo, kraštovaizdžio ir esamos statybos urbanistine aplinka, kartu su statybos sklypo tvarkymo aprašymu.

**Trumpalaikiai dailės kūriniai** – skulptūros, instaliacijos ir kiti kūriniai, įrengti viešosiose vietose tam tikram laikotarpiui, plenero, simpoziumo, meno akcijos metu ar pan. Laikinojo statinio trukmė iki 3 metų.

**Viešosios vietos** – Savivaldybės teritorijoje esančios bendrojo naudojimo erdvės, kurios prieinamos visuomenei (aikštės, gatvės, skverai, parkai, pėsčiųjų takai, paplūdimiai ir pan.).

**Nesudėtingi dailės kūriniai** – dailės kūriniai, atitinkantys sąvoką „nesudėtingi statiniai“ pagal STR 1.01.03:2017 „Statinių klasifikavimas“, ar visai nereikalaujantys statybos reglamentų.

4. Dailės kūriniai Savivaldybės teritorijos viešosiose vietose gali būti įrengiami iniciatorių arba Savivaldybės lėšomis.

**II. PRAŠYMŲ ĮRENGTI DAILĖS KŪRINIUS PATEIKIMAS**

5. Prašymą leisti įrengti dailės kūrinius viešosiose vietose gali pateikti Iniciatorius raštu ar elektroniniu paštu.

6. Prašymai pateikiami Savivaldybės administracijos Urbanistikos skyriui.

7. Prašyme turi būti nurodyta:

7.1. kontaktiniai asmenys: iniciatorius, autorius, architektas (jei numatytas), darbų vykdytojas (jei numatytas);

7.2. Dailės kūrinio idėjos aprašymas;

7.3. numatoma Dailės kūrinio vieta;

7.4. planuojama darbų pradžia ir pabaiga, jei planuojama įrengti Trumpalaikį dailės statinį, nurodomas jo stovėjimo laikas;

7.5. finansavimo šaltiniai (raštiškas lėšų davėjo patvirtinimas, kad skirs finansavimą).

8. Kartu su prašymu būtina pateikti:

8.1. Dailės kūrinio projektinį pasiūlymą, kuriame būtų išsami informacija apie medžiagas, gabaritus, šriftus, konstrukcinius sprendinius, ir kt., dailės kūrinio įrengimo vietą (teritorijos planą arba fasado vaizdą, esamos padėties fotomedžiagą), kūrinio su gretima urbanistine aplinka vizualizaciją arba maketą (mastelis M 1:10), topografinę medžiagą;

8.2. Savivaldybės administracijos seniūnijos seniūnaičių sueigos protokolo kopiją dėl pritarimo Dailės kūrinio įrengimui viešoje vietoje, esančioje atitinkamos seniūnijos teritorijoje;

8.3. pastato arba teritorijos, kurioje planuojama įrengti Dailės kūrinį, savininkų ar valdytojų sutikimą;

8.4. jei Dailės kūrinį numatomi įrengti saugomoje teritorijoje, – Kauno marių regioninio parko direkcijos, Panemunių regioninio parko direkcijos pritarimą. Jei Dailės kūrinį numatomi įrengti paveldo teritorijoje, – Kultūros paveldo departamento prie Kultūros ministerijos (Kauno skyriaus), pritarimą;

8.5. jei Dailės kūriniai numatomi įrengti prie kelių, gatvių, sankryžų, – Kauno vyriausiojo policijos komisariato sutikimą ir VĮ „Kauno regiono keliai“ ir (arba) Savivaldybės administracijos Kelių ir transporto skyriaus sutikimą;

8.6. jei Dailės kūrinio projektiniuose pasiūlymuose numatytas užrašas arba tekstas, projektiniai pasiūlymai turi būti suderinti su Savivaldybės administracijos kalbos tvarkytoju;

8.7. jei prašymas teikiamas dėl Memorialinio dailės kūrinio įrengimo – Pavadinimų sumanymo ir atminimo įamžinimo Kauno rajone komisijos išvadą;

8.8. Iniciatoriaus įsipareigojimas Dailės kūrinį įrengus viešoje vietoje perduoti jį Savivaldybės nuosavybei (sutartimi ir priėmimo – perdavimo aktu, kuriame turi būti nurodytas finansavimo šaltinis ir perduodamo turto vertė, nurodyta eurais). Jei planuojama įrengti Trumpalaikį dailės kūrinį, – Iniciatoriaus įsipareigojimas užtikrinti dailės kūrinio priežiūrą.

9. Jeigu prašymas neatitinka šio Aprašo 7 ir 8 punktuose nurodytų reikalavimų ir Iniciatorius jo nepatikslina arba nepapildo, prašymas toliau nesvarstomas ir Iniciatorius informuojamas apie atsisakymo svarstyti priežastis.

10. Prašymai įrengti Trumpalaikį dailės kūrinį teikiami Savivaldybės administracijos seniūnijai, kurios teritorijoje planuojamas Trumpalaikis dailės kūrinys. Prašymus svarsto ir sprendimus priima Savivaldybės administracijos seniūnija, kuriai yra teikiamas prašymas. Prašymas statyti Trumpalaikį dailės kūrinį turi atitikti šio skyriaus 7 ir 8 punktus.

11. Prašymų svarstymui dėl trumpalaikio dailės kūrinio įrengimo Aprašo III skyriaus nuostatos netaikomos.

**III. PRAŠYMŲ SVARSTYMAS IR SPRENDIMO PRIĖMIMO TVARKA**

12. Prašymų dėl Dailės kūrinių įrengimo svarstymą organizuoja Savivaldybės administracijos Urbanistikos skyrius (toliau – Urbanistikos skyrius) per 20 darbo dienų nuo prašymo gavimo datos. Terminas skaičiuojamas nuo visų reikalingų dokumentų, nurodytų Aprašo 7 ir 8 punktuose, gavimo dienos.

13. Visi prašymai svarstomi nuolatinėje Dailės kūrinių įrengimo komisijoje (toliau – Komisija), sudarytoje Savivaldybės administracijos direktoriaus įsakymu.

14. Komisiją sudaro Savivaldybės administracijos Urbanistikos skyriaus vedėjo pavaduotojai, kuruojantys kultūros paveldo ir kraštovaizdžio sritis, Aplinkos skyriaus specialistas ir Komisijos sekretorius, kuris skiriamas Savivaldybės administracijos direktoriaus įsakymu.

15. Komisija į savo posėdį gali pasikviesti ekspertus.

16. Komisija sprendimus priima posėdžiuose balsų dauguma.

17. Komisijos svarstymo išvados fiksuojamos posėdžių protokolais:

17.1. jeigu Komisija prašymui nepritaria, Iniciatorius raštu informuojamas, nepritarimo motyvai nurodomi.

17.2. jeigu Komisija prašymui pritaria, Iniciatoriui rekomenduojama pradėti rengti statybos projektą, jei to reikalauja teisės aktai arba pradėti vykdyti Dailės kūrinio įrangos darbus. Apie šį sprendimą iniciatorius informuojamas raštu.

**IV. STATYBOS PROJEKTŲ RENGIMAS IR DERINIMAS**

18. Dailės kūriniui įrengti teisės aktų nustatytais atvejais rengiamas statybos projektas.

19. Statybos projekto sudėtis ir rengimo tvarka nustatyta Lietuvos Respublikos statybos įstatyme ir statybos techniniame reglamente STR 1.04.04:2017 „Statinio projektavimas, projekto ekspertizė“. Dailės kūrinio, kurio statyba numatyta kultūros paveldo objekto teritorijoje, projekto rengimo tvarka nustatyta paveldo tvarkybos reglamente PTR 3.06.01:2014 „Kultūros paveldo tvarkybos darbų projektų rengimo taisyklės“.

20. Dailės kūrinių statybos projektai turi būti parengti reikiamą kvalifikaciją turinčių atestuotų specialistų (architektų, konstruktorių) ir neprieštarauti galiojantiems Kauno rajono savivaldybės teritorijų planavimo dokumentams.

21. Parengtas Dailės kūrinio statybos projektas teikiamas derinti naudojantis Lietuvos Respublikos statybos leidimų ir statybos valstybinės priežiūros informacine sistema „Infostatyba“. Projektas patikrinamas ir statybą leidžiantis dokumentas Dailės kūriniui įrengti išduodamas Lietuvos Respublikos statybos įstatymo ir statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nustatyta tvarka.

**V. DAILĖS KŪRINIŲ ĮRENGIMAS**

22. Dailės kūrinys, kuris bus dovanojamas Savivaldybei, bet planuojamas realizuoti visuomeninėje teritorijoje už privačias lėšas, įrengiamas autoriaus ar rėmėjų pastangomis ir lėšomis.

23. Iniciatorius rengia sutarties ir priėmimo – perdavimo akto pasirašymą. Priėmimo – perdavimo akte turi būti nurodyta perduodamo turto pavadinimas, vertė ir finansavimo šaltiniai, kaip to reikalauja Viešojo sektoriaus apskaitos ir finansinės atskaitomybės standartai.

**VI. DAILĖS KŪRINIŲ PRIEŽIŪRA IR NUKELDINIMAS**

24. Dailės kūrinių priežiūros, išardymo, nukėlimo ar perkėlimo procedūras atlieka atitinkama Savivaldybės administracijos seniūnija. Trumpalaikių dailės kūrinių priežiūros, išardymo, nukėlimo ar perkėlimo procedūras atlieka Iniciatorius.

25. Viešojoje teritorijoje esantys Dailės kūriniai gali būti nukelti, perkelti arba sunaikinti šiais atvejais:

25.1. pasikeitus teritorijos, kurioje yra dailės kūrinys, paskirčiai, esamos vietos tvarkymo, rekonstravimo atveju;

25.2. atsižvelgiant į visuomenės rekomendacijas;

25.3. suprastėjus Dailės kūrinio fizinei ar techninei būklei tiek, kad kyla grėsmė žmonių saugumui.

26. Prašymas nukeldinti, perkelti sunaikinti Dailės kūrinį teikiamas Savivaldybės administracijos Urbanistikos skyriui, kuriame nurodoma esama Dailės kūrinio būklė, pridedama vaizdinė medžiaga ir pateikiami motyvai.

27. Prašymus nukelti, perkelti, sunaikinti Dailės kūrinį svarsto Komisija.

28. Nukelti, perkelti ar sunaikinti Dailės kūrinį, įrašytą į Kultūros vertybių registrą, galima tik gavus Kultūros paveldo departamento prie Kultūros ministerijos (Kauno skyriaus) rašytinį pritarimą.

29. Komisijai pritarus prašymui nukelti, perkelti ar sunaikinti Dailės kūrinį, atitinkama Savivaldybės administracijos seniūnija pradeda vykdyti nukėlimo, perkėlimo, ar sunaikinimo darbus.

30. Prašymus išardyti, nukelti ar perkelti Trumpalaikį dailės kūrinį svarsto atitinkamos Savivaldybės administracijos seniūnija. Seniūnija savo iniciatyva informuoja dailės kūrinio autorių, jei jis yra žinomas.

31. Kai Dailės kūrinys pastatytas neteisėtai, t. y. nesilaikant Aprašo reikalavimų, arba pasibaigęs Trumpalaikio dailės kūrinio stovėjimo trukmės laikas, apie šias aplinkybes atitinkamos Savivaldybės administracijos seniūnija informuoja Dailės kūrinio savininką, nurodomas terminas, per kurį Dailės kūrinys turi būti įteisintas, nukeltas, perkeltas, arba sunaikintas. Per nustatytą terminą neįteisinus, nenukėlus, neperkėlus ar nesunaikinus Dailės kūrinio ar nepavykus nustatyti šeimininko, šiuos veiksmus turi teisę atlikti atitinkama Savivaldybės administracijos seniūnija.

**VII. BAIGIAMOSIOS NUOSTATOS**

32. Aprašo nuostatos netaikomos statant antkapinius paminklus.

33. Pažeidę šio Aprašo reikalavimus asmenys atsako Lietuvos Respublikos teisės aktų nustatyta tvarka.

34. Aprašas gali būti keičiamas ar pripažįstamas netekusiu galios Savivaldybės direktoriaus įsakymu.

––––––––––––––––––––––––––––––––